สมเด็จพระสังฆราช มีพระดำรัสถวายพระพรสมเด็จพระนางเจ้าฯ พระบรมราชินี เนื่องในโอกาสวันเฉลิมพระชนมพรรษา 3 มิถุนายน 2562
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพรสมเด็จพระนางเจ้าฯ พระบรมราชินี  เนื่องในโอกาสวันเฉลิมพระชนมพรรษา 3 มิถุนายน 2562 สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพรแด่สมเด็จพระนางเจ้าสุทิดาพัชรสุธาพิมลลักษณ พระบรมราชินี เนื่องในโอกาสวันเฉลิมพระชนมพรรษา 3 มิถุนายน 2562 ความว่าขอถวายพระพร เจริญพระราชสิริสวัสดิ์พิพัฒนมงคลพระชนมสุขทุกประการ จงมีแด่สมเด็จบรมบพิตร พระราชสมภารเจ้า ผู้ทรงพระคุณอันประเสิรฐเนื่องในอภิลักขิตสมัยเฉลิมพระชนมพรรษา สมเด็จพระนางเจ้าฯ พระบรมราชินี 3 มิถุนายน 2562  เจ้าพระคุณสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก มีพระดำรัสถวายพระพร ความว่า“อภิลักขิตสมัยเฉลิมพระชนมพรรษาของสมเด็จบรมบพิตร พระราชสมภารเจ้า สมเด็จพระนางเจ้าฯ พระบรมราชินี ผู้ทรงพระคุณอันประเสริฐ 3 มิถุนายน 2562 ได้เวียนมาบรรจบเป็นวาระแรก นับแต่เสด็จดำรงพระราชอิสริยยศ อาตมภาพในนามคณะสงฆ์ จึงขอตั้งกัลยาณจิตร่วมกับปวงชนชาวไทย สำแดงความปีติโสมนัสในการเฉลิมพระชนมพรรษาครั้งแรก ของสมเด็จพระบรมราชินี ในรัชกาลปัจจุบัน สมเด็จบรมบพิตร พระราชสมภารเจ้า เพิ่งทรงสถิตในพระเกียรติศักดิ์อันสูงสุดแห่งปวงนารี บัดนี้ย่อมจักต้องทรงรับพระราชภาระอันหนัก ในฐานะนางแก้วคู่พระบารมีพระประมุข และในฐานะมิ่งขวัญของอาณาประชาราษฎร์ ผู้ต่างมีความหวังตั้งใจจะพึ่งพระบารมี ให้ได้รับความร่มเย็นเป็นสุข ดุจดั่งที่เขาทั้งหลายเคยได้รับพระราชทานมาจากสมเด็จพระอัครมเหสี  ในอดีตพระมหากษัตริย์รัชกาลก่อนๆ อย่างไรก็ดี แม้ในชั่วระยะเพียงไม่กี่วัน นับแต่ทรงสถิตในพระราชอิสริยยศ สมเด็จบรมบพิตร พระราชสมภารเจ้า ได้ทรงแสดงให้ชาวไทยได้ประจักษ์ ถึงความเข้มแข็ง อดทน คล่องแคล่ว แต่ก็นอบน้อม เยือกเย็น แช่มชื่น ละมุนละไม อันนับเป็นคุณธรรมสำคัญของราชนารีผู้เป็นใหญ่ นำความชื่นชมสมใจมาสู่พสกนิกรทั่วหน้า ดังนี้ พสกนิกรทุกหมู่เหล่าจึงพึงตั้งดวงจิตไว้ด้วยพรหมวิหารธรรม น้อมถวายกำลังพระราชหฤทัย ให้ทรงบริบูรณ์ด้วยพระคุณสมบัติ เพื่อแบ่งเบาพระราชภาระของพระบรมราชจักรีวงศ์ได้อย่างเต็มพระสติกำลังความสามารถยิ่งๆ ขึ้นไป ด้วยความจงรักภักดี ณ อุดมมงคลสมัยคล้ายวันพระราชสมภพมาบรรจบถึง อาตมภาพจึงขอยกภาษิตของเทวดา ที่สรรเสริญสตรีผู้มีปัญญา มากล่าวอ้างเป็นสัจจวาจา ว่า    น หิ สเพฺพสุ ฐาเนสุ  ปุริโส โหติ ปณฺฑิโต    อิตฺถีปิ ปณฺฑิตา โหติ  ตตฺถ ตตฺถ วิจกฺขณาฯ    แปลความว่า มิใช่แต่บุรุษจะเป็นบัณฑิตได้ในที่ทุกสถาน แม้สตรีมีปัญญาเห็นประจักษ์  ก็เป็นบัณฑิตได้ในที่นั้นๆ ด้วยเดชะแห่งสัจจวาจานี้ ขอประชาราษฎร์ทั้งปวง จงสมัครสมานสามัคคีพร้อมเพรียงกัน ทำนุบำรุงราชอาณาจักรไทยให้วัฒนาสถาพร เพื่อสมเด็จบรมบพิตร พระราชสมภารเจ้าทั้งสองพระองค์ จักได้ทรงพระเกษมสำราญ ปลอดโปร่งทั้งพระวรกายและพระราชหฤทัย ทรงเต็มเปี่ยมด้วยพระกำลังที่จะทรงนำพาราชอาณาจักรไทยให้ประสบความสุขเกษมศานต์ยิ่งๆ ขึ้นไป สมดังพระราชประสงค์จำนงหมาย ขออานุภาพแห่งคุณพระศรีรัตนตรัยโปรดอภิบาลรักษาสมเด็จบรมบพิตร พระราชสมภารเจ้า สมเด็จพระนางเจ้าฯ พระบรมราชินี ผู้ทรงพระคุณอันประเสริฐ ให้ทรงพระเจริญด้วยจตุรพิธพรชัย เสด็จสถิตเป็นมิ่งขวัญของอาณาประชาชนสืบไป เป็นนิตยกาล เทอญ